Covid-19: Duisende Gautengse onnies vra vir spesiale verlofArgieffoto ter illustrasie (Foto: Pixabay) Meer as 3 000 onderwysers en kantoorpersoneel van skole in Gauteng het teen verlede maand aansoek om spesiale verlof gedoen, aangesien hulle aan komorbiditeite ly. Dít terwyl byna 1 000 onderwysers in dié provinsie teen verlede week reeds positief getoets het vir die nuwe koronavirus wat Covid-19 veroorsaak. Gauteng is tans die episentrum van die Covid-19-pandemie in Suid-Afrika. Die provinsiale wetgewer het in sy jongste weeklikse verslag rakende Covid-19 meer duidelikheid gegee oor die aantal positiewe gevalle in sy skole, oor onderwysers en leerders se klasbywoning en die aantal aansoeke om tuisonderrig. Luidens dié verslag was daar teen Junie vanjaar 3 699 onderwysers in Gauteng ouer as 60 jaar oud, wat beteken dat hulle ŉ hoë risiko het om ernstig siek te raak weens Covid-19. Meeste van dié onderwysers (2 117) gee skool by laerskole. Altesaam 3 620 onderwysers en kantoorpersoneel in Gauteng het teen dié tyd aansoek om spesiale verlof gedoen omdat hulle aan ander onderliggende siektes ly. Slegs 658 van dié aansoeke is egter goedgekeur, toon die verslag. Volgens die Gautengse wetgewer kan die groot aantal aansoeke om spesiale verlof weens komorbiditeite moontlik skole se beskikbare onderrigkapasiteit beïnvloed. Bevestigde gevalle Covid-19 Argieffoto (Foto: ArtTower/Pixabay) Luidens die verslag is 1 254 Gautengse skole reeds deur Covid-19 geraak met 402 leerders en 977 onderwysers wat teen verlede Woensdag positief getoets het vir dié virus. Byna 100 administratiewe personeellede van skole in Gauteng het terselfdertyd reeds die nuwe koronavirus opgedoen. Luidens die verslag het 154 skole teen verlede Woensdag gesluit om ontsmet te word nadat bevestigde gevalle van Covid-19 aangemeld is, word daar in die verslag gemeld. Altesaam 656 van die 713 onafhanklike (private) skole in Gauteng was in dié stadium oop en 57 gesluit. Dit is ook duidelik uit die verslag dat leerders in hoër grade, sowel as onderwysers, meer geneë is om skool in dié tyd by te woon, as leerders in laer grade. Luidens die verslag was gr. R-leerders se gemiddelde klasbywoning teen verlede week net ongeveer 23%, terwyl sowat 53% van gr. 7-leerders skool bygewoon het. (Argieffoto: Leonie Bezuidenhout) Gr. 11-leerders se gemiddelde bywoning was meer as 61% met gr. 12-leerders wat ŉ gemiddelde klasbywoning van meer as 70% behaal het. Gautengse gr. R-onderwysers het ten spyte van ŉ baie lae klasbywoning onder leerders teen verlede Woensdag ŉ gemiddelde klasbywoning van meer as 69% gehad. Gr. 12-onderwysers in dié provinsie se gemiddelde klaswoning het terselfdertyd op meer as 76% gestaan. Tuisonderrig Die Gautengse departement van onderwys het tussen Februarie en Junie altesaam 223 aansoeke om tuisonderrig ontvang. Altesaam 790 leerders in Gauteng was dus teen verlede Woensdag geregistreer om tuis onderrig te word, toon die verslag.